Сабыйның кинәт ярсып елый башлавы әти-әнисен куркуга сала, шул көннән алар хастаханә юлларын таптый башлый

	Балтачта яшәүче кечкенә Ниязның тормышы, 2 айлык вакытыннан башлап, Балтач, Казан, Мәскәү хастаханәләре белән бәйләнгән. Сау-сәламәт, икенче бала булып туган сабыйның көннәрдән беркөнне ярсый-ярсый елый башлавы әти-әнисен куркуга сала. Шул көннән алар хастаханә юлларын таптый башлыйлар. 	 Тик шунысы аяныч: күпме генә тикшер­сәләр дә, балаларына хәзер­гә ка­дәр дөрес диагноз куючы табиб очрамаган. Кулларында килеш күзләренә карап сула баручы балалары белән кемнәргә генә мөрә­җәгать итеп карамаган алар. – 2 ай булгач, баланың температурасы күтәрелде, уң як култык астындагы лимфа төене шеште. Балтач хастаханәсенең ашыгыч ярдәм бүлегенә баргач, безне ДРКБга җибәрделәр. Хирургия бүлегендә ике атна дәваландык, – дип сөйли әнисе Гөлгенә. – Ләкин шуннан соң бала тән авырлыгы җыймый башлады. Биш айда ул нибары 5 кг авырлыкта гына иде. Ә аннары баланың сулыш алуы бик нык авырлашты, йөт­керде. Аппетиты булмагач, ашаганын косып барды. Балабыз көннән-көн начарланды, хәлсезләнде, температурасы күтәрелде. Бернинди дә алга китеш булмаган килеш өйгә кайттык”, – ди Гөлгенә.
 
Шуннан соң алар, баланың ни өчен авырганын белергә теләп, табибларга күренә башлыйлар. ФГДС ясаганнан соң баланың  ашказанында  кандидоз булуы ачык­лана.

 – Баламның кан анализлары гел начар булды, иммун статусны тикшергәч, безгә сорау тамгасы белән генә  “беренчел иммунодефицит” диагнозы куйдылар. Барлык документларны Мәскәүгә юлладылар, – ди әнисе. – Аннары ДРКБга килеп дәваланып карадык. Тик нәтиҗә булмагач, 2 ай ятканнан соң безне кайтарып җибәр­де­ләр. Ләкин 4  атнага 1 тапкыр больницага ятып, иммуноглобулин системасы алырга мәҗбүр булдык. Бала шулай  ук гәүдә  авырлыгын  начар җыйды. Мәскәү хастахан­ә­сен­дә дә дәваланып карадык. Тик алар да төгәл генә диагноз куя алмады. Аптыраган инде бу хәлгә.
 
Фран­циядә эшләүче тәҗрибә­ле табибә, якташыбыз Норма авылы кызы Светлана Хөрмәтулловна белән сөйләшкәч, алар шунда барып карарга була. Табибә: “Анти­биотик­ларның да бик көчлесен эчкәнсез. Дөрес диагноз билгеле булмый торып, андый дарулар кабул итүдән организмга зыян күб­рәк килә”, –  дип аңлаткан.
 
“Шуның өчен дә балабызның диагнозын тизрәк ачыклыйсыбыз килә. Бәлки аңа бу системалар, дарулар бөтенләй кирәкмидер, бү­тән төрле дәвалау кирәктер?.. Чөн­ки кан анализлары бүген дә начар, лейкоцитлар әле дә югары”, – ди Гөлгенә.

 Кечкенә Ниязга диагноз кую өчен зур суммада акча кирәк булачак. Франциягә барып тикшеренү үтәргә кирәк. Ләкин чит илдә бер атна тору да 200 мең сумга тө­шәчәк. Бу суммага әле тагын тү­ләүле анализлар (берсе-берсе 200 евро тора) тапшыру да өстәлә.

Салиховлар гаиләсе инде 2 ел балаларының гомере өчен көрә­шә, туганнары, дуслары, хезмәт­тәшләре, авылдашлары ярдәме белән моңарчы очны-очка ялгый алганнар. Әмма Франциягә бару чыгымнарын, тапшырачак анализ­ларның бәяләрен белгәч, алар бер мәлгә югалып кала. Шуңа да башта газета аша ярдәм сорарга читенсенеп торсалар, хәзер инде башка чаралары калмаган. Алар мәрхә­мәтле кешеләрдән ярдәм сорарга мәҗбүр.

 Сабыйга ярдәм итү өчен исәп-хисап счетлары:

 Карта номеры: 5209 3547 6900 1941 (“Ак Барс” банкы)
Салихов  Азат  Данилевич
Номер карты:
5469 6200 1136 1399
Счет:
40817810462001162338
ИНН:  7707083893
БИК:  049205603
Кор/счет: 
30101810600000000603
Код подразделения:
4286100743
Банк: отделение “Банк Татарстан” N8610 ПАО “Сбербанк”, г. Казань. 
	---	
Ватаным Татарстан

	№ --- | 22.04.2016	


